DA Den Europæiske Unions Tidende L 148/1

KOMMISSIONENS DELEGEREDE FORORDNING (EU) Nr. 522/2014

af 11. marts 2014

om supplerende regler til Europa-Parlamentets og Rådets forordning (EU) nr. 1301/2013 for så vidt angår de nærmere bestemmelser om principperne for udvælgelse og forvaltning af innovative aktioner inden for området bæredygtig byudvikling, der skal støttes af Den Europæiske Fond for Regionaludvikling

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1301/2013 af 17. december 2013 om Den Europæiske Fond for Regionaludvikling og om særlige bestemmelser for målet om investeringer i vækst og beskæftigelse og om ophævelse af forordning (EF) nr. 1080/2006 (1), særlig artikel 8, stk. 3, og

ud fra følgende betragtninger:

(1) I overensstemmelse med artikel 4, stk. 7, i Europa-Parlamentets og Rådets forordning (EU) nr. 1303/2013 (2) bør strukturfondsmidlerne til målet for investeringer i vækst og beskæftigelse, der tildeles innovative aktioner inden for området bæredygtig byudvikling (i det følgende benævnt »innovative aktioner«), gennemføres af Kommissionen.

(2) Ved artikel 92, stk. 8, i forordning 1303/2013 tillades Kommissionen at gennemføre de midler, der er tildelt til innovative aktioner under indirekte forvaltning som fastsat i artikel 60 i Europa-Parlamentets og Rådets forordning (EU, Euratom) nr. 966/2012 (3).

(3) Det er nødvendigt at fastsætte nærmere bestemmelser om principperne for forvaltning af innovative aktioner af en enhed eller et organ, der har fået overdraget budgetgennemførelsesopgaver i henhold til artikel 58, stk. 1, litra c), i forordning (EU, Euratom) nr. 966/2012.

(4) Det er nødvendigt at fastsætte nærmere bestemmelser om principperne for udvælgelse af innovative aktioner, der skal støttes af Den Europæiske Fond for Regionaludvikling (EFRU). For at sikre, at der udvælges forslag af høj kvalitet, bør procedurerne og kriterierne for udvælgelsen af innovative aktioner fastsættes under hensyn til den territoriale forskellighed i Unionens byområder.

(5) Kommissionen bør fastsætte temaerne for udvælgelsen af innovative aktioner for at sikre, at indkaldelser af forslag tager hensyn til byspørgsmål, der i fremtiden kan få endnu større betydning for Unionen —

VEDTAGET DENNE FORORDNING:

Artikel 1

Forvaltning af innovative aktioner

1. Kommissionen udpeger en eller flere enheder eller et eller flere organer, der får overdraget budgetgennemførelsesopgaver i forbindelse med innovative aktioner på EU-plan i henhold til artikel 58, stk. 1, litra c, i forordning (EU) nr. 966/2012 (i det følgende benævnt »bemyndiget enhed«).

Ud over at skulle opfylde kravene i artikel 60, stk. 1, i forordning (EU, Euratom) nr. 966/2012 skal den bemyndigede enhed have dokumenterede gode resultater med forvaltning af EU-midler i flere medlemsstater.

2. Kommissionen indgår en delegationsaftale med den bemyndigede myndighed i overensstemmelse med artikel 61, stk. 3, i forordning (EU, Euratom) nr. 966/2012, og delegationsaftalen indeholder ud over kravene i artikel 40 i Kommissionens delegerede forordning (EU) nr. 1268/2012 (4) bestemmelser om:

a) vejledning til ansøgere og støttemodtagere

b) det årlige arbejdsprogram, der skal godkendes af Kommissionen

c) tilrettelæggelsen af indkaldelser med henblik på udvælgelse af innovative aktioner

d) vurdering af, om ansøgerne er støtteberettigede

e) nedsættelsen af et ekspertpanel efter aftale med Kommissionen til at vurdere og prioritere forslagene

f) udvælgelsen af innovative aktioner på grundlag af ekspertpanelets henstilling efter aftale med Kommissionen

g) kravet om, at støttemodtageren får et dokument med støttebetingelserne som fastsat af Kommissionen

h) gennemgangen af de rapporter, støttemodtagerne indgiver, og betalinger til støttemodtagerne

i) overvågningen af individuelle innovative aktioner

j) tilrettelæggelsen af kommunikationsinitiativer

k) formidlingen af resultater efter aftale med Kommissionen

l) revision af individuelle innovative aktioner for at sikre, at de gennemfører tilskuddet i overensstemmelse med princippet om forsvarlig økonomisk forvaltning

m) et finansielt bidrag til at støtte den bemyndigede enhed med forvaltningsopgaverne, der gives i form af et fast bidrag til den bemyndigede enheds driftsomkostninger, og som fastsættes på grundlag af det beløb af EU-midler til tilskud, der er overdraget til enheden.

3. Den bemyndigede enhed forelægger Kommissionen dokumenterne i overensstemmelse med artikel 60, stk. 5, i forordning (EU) nr. 966/2012 sammen med alle de oplysninger, der er nødvendige for at evaluere gennemførelsen af de innovative aktioner.

Artikel 2

Udvælgelse af innovative aktioner

1. Den bemyndigede enhed udvælger innovative aktioner på grundlag af indkaldelser af forslag under hensyn til de temaer, Kommissionens tjenestegrene fastsætter hvert år.

2. Følgende myndigheder kan ansøge om støtte til at foretage innovative aktioner:

a) bymyndigheder i lokale administrative enheder, der efter urbaniseringsgraden defineres som storby, by eller forstad og omfatter mindst 50 000 indbyggere

b) sammenslutninger eller grupperinger af bymyndigheder i lokale administrative enheder, der efter urbaniseringsgraden defineres som storby, by eller forstad, og hvor den samlede befolkning omfatter mindst 50 000 indbyggere; det kan omfatte sammenslutninger eller grupperinger på tværs af grænserne eller sammenslutninger eller grupperinger i forskellige regioner/medlemsstater.

3. Det i artikel 1, stk. 2, litra e), omhandlede panel fremsætter henstillinger vedrørende de innovative aktioner, der skal udvælges. Ekspertpanelet skal være geografisk afbalanceret og have en repræsentant fra Kommissionen som formand. Når ekspertpanelet fremsætter henstillinger, tager det især hensyn til følgende kriterier:

a) forslagets innovative indhold og potentiale for at identificere eller afprøve nye løsninger

b) forslagets kvalitet

c) inddragelsen af relevante partnere i udarbejdelsen af forslaget

d) evne til at påvise målbare resultater

e) muligheden for at overføre de foreslåede løsninger.

Ekspertpanelet sikrer, at den territoriale forskellighed i Unionens byområder tages i betragtning i dets henstillinger.

4. Den bemyndigede enhed udvælger de innovative aktioner på grundlag af ekspertpanelets henstilling og efter aftale med Kommissionen

5. Det beløb, der tildeles til hver innovative aktion, må ikke overstige 5 000 000 EUR.

6. Hver innovative aktion skal gennemføres på højst tre år.

Artikel 3

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 11. marts 2014. På Kommissionens vegne José Manuel BARROSO Formand

(1) EUT L 347 af 20.12.2013, s. 289.

(2) Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

(3) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(4) Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).